Nkandla-hofgeding aangehoorPres. Jacob Zuma se privaat woning in Nkandla, KwaZulu-Natal Foto: @power987news, Twitter Die partye sal aanvoer dat Zuma die aanbevelings van die Openbare Beskermer (OB), Thuli Madonsela, in haar Nkandla-verslag moet nakom deur ŉ gedeelte van die R246 miljoen terug te betaal wat aan opgraderings aan sy woning bestee is. Die DA en EFF het verlede week geweier om Zuma se aanbod te aanvaar om buite die hof te skik deur ŉ gedeelte van die geld terug te betaal wat aan nie-veiligheidsopgraderings soos ŉ swembad, amfiteater en beeskraal bestee is. Zuma het tot verlede week geweier om die OB se verslag te aanvaar wat bevind het dat hy en sy gesin onbehoorlik gebaat het by die opgraderings aan sy Nkandla-woning en aanbeveel het dat hy ŉ gedeelte van die opgraderingskoste moet terugbetaal. Zuma het destyds gesê die “regstellende stappe” is nie verpligtend soos ŉ hofbevel nie. Die hof sal na verwagting uitspraak lewer oor die mag en die wetlike gesag van die OB. Daar word verwag dat EFF-ondersteuners Dinsdag buite die hof sal betoog. Dit is egter onwaarskynlik dat Zuma self die hofverrigtinge sal bywoon.